DA Den Europæiske Unions Tidende C 251/28

Offentliggørelse af en ansøgning om godkendelse af en mindre ændring i henhold til artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 251/09)

Kommissionen har godkendt denne mindre ændring i henhold til artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring i overensstemmelse med artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2)

»AIL FUMÉ D'ARLEUX«

EU-nr.: PGI-FR-0820-AM01 — 11.4.2017

BOB ( ) BGB ( X ) GTS ( )

1. Ansøgende sammenslutning og legitim interesse

Navn : Sammenslutningen af producenter af Ail fumé d'Arleux Adresse : Mairie d'Arleux, Place du Général De Gaulle 59 151 Arleux FRANKRIG E-mail : mairie@arleux.com Sammensætning : Sammenslutningen består af producenter af Ail fumé d'Arleux. Sammenslutningen er således berettiget til at fremsætte ændringsansøgningen.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

— ☐ Beskrivelse af produktet — ☒ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Andet: beskrivelse af produktet, opdatering af oplysninger, årsagssammenhæng, kontrolorgan, nationale krav

4. Type ændring(er)

— ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som ikke kræver ændring af det offentliggjorte enhedsdokument. — ☒ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som kræver ændring af det offentliggjorte enhedsdokument. — ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, for hvilken et enhedsdokument (eller lignende) ikke er blevet offentliggjort. — ☐ Ændring af varespecifikationen for en registreret GTS, som betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

Afsnittet »Bevis for oprindelse«

Der er tilføjet et afsnit om, at enhver erhvervsdrivende, der vil indgå i produktionen af den beskyttede geografiske betegnelse, »har pligt til at identificere sig over for sammenslutningen med henblik på at opnå dennes godkendelse, som skal foreligge, førend den erhvervsdrivende påbegynder den pågældende aktivitet«.

Denne bestemmelse, der allerede er gældende, øger produktets sporbarhed.

Afsnittet »Beskrivelse af fremstillingsmetoden«

— Plantning

Sætningen »Vedrørende plantning skal der indkøbes stiklinger af CE-kvalitet (planter kontrolleret efter EU-standarder) eller certificerede stiklinger, heraf mindst 25 % certificerede stiklinger« erstattes af følgende sætning:

»Vedrørende plantning indkøbes der stiklinger af CE-kvalitet (planter kontrolleret efter EU-standarder) eller certificerede stiklinger«.

Sætningen »Sammenslutningens mål er at fremme sorten Gayant på grund af dens lange holdbarhed, men produktionen af certificerede Gayant-stiklinger kan ikke dække hele behovet, hvorfor minimumsandelen af certificerede stiklinger er blevet fastsat til 25 %« slettes.

Disse ændringer har til formål at ophæve forpligtelsen til at anvende mindst 25 % certificerede stiklinger. Fastsættelsen af en minimumsandel af certificerede stiklinger i den gældende varespecifikation var udtryk for sammenslutningens mål om at udvikle en produktion af certificerede stiklinger af den regionale sort Gayant. Det har vist sig, at produktionen af certificerede stiklinger, herunder Gayant, ikke har udviklet sig på vilkår, der stabilt har kunnet sikre en andel på de fastsatte 25 %. Producenterne skal derfor kunne købe og bruge stiklinger af CE-kvalitet eller certificerede stiklinger eller kunne fremstille dem selv af stiklinger af CE-kvalitet eller certificerede stiklinger indkøbt det foregående år.

Denne bestemmelse ændrer ikke ved beskrivelsen af produktet eller dets tilknytning til det geografiske område, idet kvaliteten af CE-stiklinger fremover svarer til certificerede stiklinger.

Sætningen »Der må højst gå otte dage fra deling til plantning« erstattes af følgende sætning: »Der må højst gå 15 dage fra deling til plantning«.

Denne ændring er begrundet i hensynet til de til tider ugunstige klimaforhold, som kan forsinke klargøringen af jorden til plantning. Forlængelsen af fristen gør det derfor muligt at plante på det gunstigste tidspunkt.

— Planternes vækstfase

Sætningen »Der behandles ikke de sidste tre uger inden høsten« slettes, idet der findes en lovbestemt frist på 14 dage, hvilket er tilstrækkeligt til at garantere, at løgtoppene er i samme tilstand som den, der opnås ved at standse behandlingen tre uger inden høsten. Selv om der generelt ikke behandles de sidste tre uger inden høsten, kan det forekomme, at det er nødvendigt med behandling alt efter de klimatiske forhold for at undgå svampesygdomme som f.eks. skimmel.

Sætningen »Sprøjten kontrolleres hvert tredje år« slettes, idet denne forpligtelse er skrevet ind i de generelle forskrifter.

Afsnittet »Mærkning«

Pligten til i mærkningen at angive BGB-betegnelsen og Den Europæiske Unions logo ophæves, idet den fremover falder ind under de generelle forskrifter.

Enhedsdokumentet ændres tilsvarende.

Afsnittet »Andet«

— Tilpasning af varespecifikationen

Der er foretaget sletning af irrelevante eller overflødige ord (menneskelig i udtrykket »menneskelig viden«, traditionelt i udtrykket »traditionelt hvidløg«), flytning af et skema over produktets præsentation, flytning af en række afsnit under »årsagssammenhæng« samt sletning af afsnitsoverskrifterne. Bibliografien og bilagene, som ikke indeholder bindende bestemmelser, er fjernet.

Disse ændringer har til formål at gøre ordlyden i varespecifikationen mere sammenhængende, især med enhedsdokumentet. De ændrer ikke ved produktet eller årsagssammenhængen.

— Medlemsstatens ansvarlige myndighed

Kontaktoplysningerne til Institut national de la qualité et de l'origine (INAO) som medlemsstatens ansvarlige myndighed er tilføjet i overensstemmelse med forordning (EU) nr. 1151/2012.

— Kontrolorgan

Den kompetente kontrolmyndigheds kontaktoplysninger er indsat i stedet for kontrolorganets. Formålet med denne ændring er at undgå, at varespecifikationen skal ændres, hvis der skiftes kontrolorgan.

6. Ajourført varespecifikation (kun for BOB og BGB)

https://info.agriculture.gouv.fr/gedei/site/bo-agri/document_administratif-e9d4946c-169e-4eda-84af-bfe12271b428/telechargement.

ENHEDSDOKUMENT

»AIL FUMÉ D'ARLEUX«

EU-nr.: PGI-FR-0820-AM01 — 11.4.2017

BOB ( ) BGB ( X )

1. Betegnelse

»Ail fumé d'Arleux«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Ail fumé d'Arleux« er et hvidløg, som får en betydelig holdbarhed takket være en traditionel metode og viden om fletning og røgning over lokale tørv og/eller brunkul og/eller kort halm og/eller savsmuld.

»Ail fumé d'Arleux« fremstilles af rosa forårshvidløg (Allium sativum, der tilhører liljefamilien), som tilhører sortsgruppe II og er af typen »Ail du Nord«. Det er kendetegnet ved en lang hvileperiode, middelstore løg og fraværet af en blomsterstængel, og det er tilpasset klimaforholdene og de historiske forhold i Nord-Pas-de-Calais-regionen. Den manglende blomsterstængel gør, at det kan præsenteres i typiske fletninger, idet toppene er tilstrækkeligt bøjelige til at kunne flettes sammen. De anvendte sorter er Ail du Nord, Gayant og Arno. Der må indføres nye sorter, forudsat at de opfylder ovennævnte kriterier. Listen over sorter fremsendes til producenterne samt til tilsynsorganet og de kompetente tilsynsmyndigheder efter hver ændring. Når hvidløget høstes, er løget af middelstørrelse (40-80 mm i diameter alt efter præsentationen) og hvidt i farven, mens den ydre hinde på feddene er mørk rosa.

»Ail fumé d'Arleux« præsenteres traditionelt i fletninger med 10-90 løg og til tider helt op til 120. Det kan også præsenteres i fletninger med tre løg. Det er tørringsprocessen, hvor hvidløgene tørres med løgtoppene på markerne eller i udhuse med dynamisk udluftning, der gør det muligt at flette dem sammen. Fletningen foregår i hånden, ligesom når man fletter hår.

Efter at de er blevet flettet sammen, røges hvidløgene i et røgeri i mindst syv dage. Hvidløgene tager forskellig farve, alt efter hvilken type materiale der anvendes under røgningen. Farven kan spænde fra let rødbrun til mørkebrun. Herefter kan fletningerne eventuelt pakkes i net, inden de sendes på markedet.

»Ail fumé d'Arleux« har følgende kendetegn:

— behagelig røget duft

— ensartet farve i hele fletningen, hvis intensitet bestemmes ved forudbestemte farvereferencer.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper, nemlig dyrkning, fletning og røgning, finder sted i det geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Efter røgning kan hvidløgene pakkes i net. Pakningen skal foregå i det geografiske område for at begrænse håndteringen af produktet i videst muligt omfang. »Ail fumé d'Arleux« er nemlig et skrøbeligt produkt (røgningen gør, at de ydre hinder og stængler nemt knækker), hvorfor det bør håndteres og transporteres så lidt som muligt. Ved at pakningen foregår i det geografiske område, bibeholdes fletningerne og produktet intakt.

3.6. Særlige regler for mærkning af det produkt, som betegnelsen henviser til

Ud over de lovmæssige krav skal alle etiketter være forsynet med partiets nummer, så sporbarheden sikres.

4. Kort angivelse af det geografiske områdes afgrænsning

Det geografiske område omfatter 35 kommuner i departementet Nord og 27 i departementet Pas-de-Calais.

Departementet Nord:

Arleux, Aubencheul-au-Bac, Aubigny-au-Bac, Bruille-lez-Marchiennes, Brunemont, Bugnicourt, Cantin, Courchelettes, Cuincy, Dechy, Écaillon, Erchin, Esquerchin, Estrées, Fechain, Férin, Flers-en-Escrebieux, Fressain, Fressies, Goeulzin, Guesnain, Hamel, Haynecourt, Hem-Lenglet, Lambres-lez-Douai, Lauwin Planque, Lécluse, Lewarde, Loffre, Marcq-en-Ostrevant, Marquette-en-Ostrevant, Masny, Monchecourt, Roucourt og Villers-au-Tertre.

Departementet Pas-de-Calais:

Baralle, Bellonne, Brebières, Buissy, Cagnicourt, Corbehem, Dury, Écourt-Saint-Quentin, Épinoy, Gouy-sous-Bellone, Hendecourt-lès-Cagnicourt, Marquion, Noyelle-sous-Bellone, Oisy-le-Verger, Palluel, Quiéry-la-Motte, Recourt, Riencourt-lès-Cagnicourt, Rumaucourt, Sailly-en-Ostrevent, Sains-lès-Marquion, Sauchy-Cauchy, Sauchy-Lestrée, Saudemont, Tortequesne, Villers-lès-Cagnicourt og Vitry-en-Artois.

5. Tilknytning til det geografiske område

Det geografiske områdes egenart

Forskellige grundmaterialer har dannet de mest forekommende jordbundstyper i Cambrésis-regionen: løsslignende silt, tertiært ler og i mindre grad sandholdige materialer fra tertiære dannelser, kridt og flodaflejringer.

»Ail fumé d'Arleux« dyrkes i det geografiske område på marker, der er kendetegnet ved, at jorden er leret til sumpet med et lerindhold på højst 30 %.

Klimaet i området er tempereret med temperaturer, der er nogenlunde ens fra år til år. Minimumstemperaturerne er lune (der er meget få dage, hvor temperaturen er under 0 °C), og de højeste temperaturer overstiger sjældent 30 °C. Samtidig er der en meget lille forskel mellem dag- og nattemperaturerne.

Nedbøren, der er meget ligeligt fordelt over hele året, ligger på ca. 650 mm i alt om året (gennemsnit af de seneste 30 år).

Arleux ligger i en dal omgivet af enge, floder og moser.

Sensée-dalen »danner en lang grøn fure« mellem de to nøgne højsletter Douaisis og Cambrésis.

Sensée-floden tilføres vand fra forskellige bifloder, bl.a. Agache og Hirondelle, og løber gennem moser og damme, før den løber ud i Canal du Nord.

Moserne i Sensée-dalen strækker sig over knap 800 ha med flodaflejringer og tørvedannelse.

Møllerne og sluserne, der engang fandtes i rigt mål i dalen, har bidraget til at opretholde vandniveauet i moserne, mens udvindingen af tørv, som blev brugt som brændsel, før kullet holdt sit massive indtog, har dannet dammene.

Produktets egenart

Produktets egenart beror på et særligt håndværk i form af røgningen sammen med de særlige kendetegn, produktet får ved røgning, og den særlige præsentation i fletninger og endelig det mangeårige omdømme, der har varet helt til i dag.

Den traditionelle røgning foregår ved afbrænding af en blanding af tørv, savsmuld og kort halm. I dag har man tilføjet brunkul til blandingen, eftersom tørveudvindingen ikke længere er bæredygtig, og brunkul har samme egenskaber i forbindelse med afbrændingen som tørv. Udviklingen af hvidløgsdyrkning i Arleux-området skyldes forekomsten af tørv og røgningsmetoden. Dette gør Arleux-området til en region, hvor der traditionelt røges hvidløg.

Røgningen giver »Ail fumé d'Arleux« en ensartet farve over hele fletningen, som spænder fra let rødbrun til mørkebrun, og en behagelig røget duft. Samtidig giver røgningen hvidløget en længere holdbarhed. Anvendelsen af typen Ail du Nord gør det muligt at præsentere hvidløgene i fletninger, idet denne sort ikke har nogen blomsterstængel. Denne form for præsentation blev i sin tid brugt til at hænge hvidløgene op i røgeriet og gøre dem lettere at markedsføre. I dag værdsættes den, fordi den er praktisk og æstetisk tiltalende.

Første gang produktionen nævnes i departementets statistikker, er i 1804. I løbet af 1800-tallet vandt produktet adskillige priser i konkurrencer og på landbrugsmesser. I 1900-tallet udvikledes dyrkningen, og bønderne gjorde produktet kendt ved hjælp af dørsalg. »Ail fumé d'Arleux« og dets omdømme spredte sig siden uden for produktionsområdet.

I dag er hvidløgsmessen i Arleux den begivenhed, der først og fremmest bidrager til produktets omdømme. Messen blev afholdt for første gang i 1962 og har i de seneste år fået stadig flere besøgende, hvilket har bidraget til at øge produktets kendthed i pressen og hos publikum.

Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

I en region, hvor jordbunds- og klimaforholdene er gunstige for hvidløgsdyrkning (let og svagt humusholdig jord, som let udtørrer og opvarmes, og som er næsten uden sten, og et tempereret klima med beskedne temperaturudsving og nedbør, der er ensartet fordelt på hele året), har forekomsten af tørv ligget til grund for røgning af hvidløgene.

Man brugte tørven til opvarmning, men man begyndte også meget tidligt at anvende den til røgning af hvidløgene. Klimaet i området er nemlig ikke egnet til en tilfredsstillende tørring af hvidløg. Røgningen bidrager derfor til at fuldføre tørringsprocessen, samtidig med at hvidløget kan konserveres uden at mugne. Røgningen giver også den rødlige farve og en meget karakteristisk duft. Hvidløgsproducenterne anvender desuden andre materialer til røgningen, som også har oprindelse i regionen.

Hvidløgene flettes for nemmere at kunne hænges op i røgerierne. Disse to aspekter er tæt forbundet med hinanden og danner selve det grundlæggende håndværk, der forbindes med »Ail fumé d'Arleux«. Efter at man begyndte at benytte trækheste (til at pløje jorden), og især efter mekaniseringen af landbruget, kunne hvidløgsdyrkningen ikke længere foregå i disse sumpede områder. Derfor har dyrkningen spredt sig til områder, der ligger længere væk fra tørvemoserne.

Den korte halm indsamles efter tærskning af hvede i de bedrifter, der stadig anvender de traditionelle tærskemaskiner. Der findes dog færre og færre af disse bedrifter, og de dækker meget små arealer. I dag er det meget få bedrifter, der stadig kan levere kort halm til hvidløgsproducenterne, da de moderne maskiner kaster halmen ud på markerne under høsten. Man finder flere traditionelle bedrifter i Béthunois-regionen. De producerer halm til de nationale »Haras« (stutterier) eller de store væddeløbsstalde omkring Paris (Vincennes og Chantilly), som stiller særlige krav til kvaliteten af den halm, de giver deres heste. Hvad savsmuld angår, foretrækker producenterne en regional forsyning heraf. Skoven i Nord-Pas-de-Calais består nemlig hovedsagelig af løvtræer (93 %), især eg, bøg og ask, som er træsorter, der egner sig godt til røgning af hvidløg.

Producenterne af »Ail fumé d'Arleux« har takket være dels fletningen af hvidløgene, dels den særlige røgningsmetode (oprindelig ved hjælp af tørv og i nyere tid ved tilføjelse af et eller flere brændsler) kunnet give deres produkt et ubestrideligt omdømme, hvilket bekræftes af den store succes, som hvidløgsmessen i dag oplever.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

https://info.agriculture.gouv.fr/gedei/site/bo-agri/document_administratif-e9d4946c-169e-4eda-84af-bfe12271b428/telechargement

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.